A Bizottság 2307/98/EK rendelete

(1998. október 26.)

a Svájcban különleges behozatali bánásmódban részesülő, a 23091090 KN-kód alá tartozó kutya- és macskaeledelre vonatkozó kiviteli engedélyek kiállításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a harmadik országokban megkülönböztetett behozatali elbánásban részesíthető mezőgazdasági termékek exportjának előmozdításáról szóló, 1979. december 20-i 2931/79/EGK tanácsi rendeletre [1] és különösen annak 1. cikke (2) bekezdésére,

mivel az Uruguayi Forduló eredményeinek végrehajtása tekintetében a Svájccal folytatott konzultációk részeként megállapodás született olyan intézkedések bevezetéséről, amelyek – többek között – a 230910 KN-kód alá tartozó, beleértve a 23091090 KN-kódot, közösségi eredetű kutya- és macskaeledelre vonatkozóan rendelkeznek egy évi 6000 tonnás kontingens Svájcba irányuló, vámmentes importjáról; mivel a svájci hatóságok felelősek a kontingens kezeléséért;

mivel a legutóbb a 195/96/EK bizottsági rendelettel [2] módosított 827/68/EGK tanácsi rendelet [3] hatálya alá tartozó, a 23091090 KN-kód alá sorolt kutya- és macskaeledel kivitele esetén nem kell kiviteli engedélyt bemutatni;

mivel a termékek közösségi származásának biztosítása érdekében a Svájcban különleges behozatali bánásmódban részesülő kutya- és macskaeledel tekintetében kötelezővé kell tenni a kiviteli engedélyt; mivel ezen engedélyek kiállításának feltétele, hogy az exportőr a termék közösségi származását tanúsító nyilatkozatot nyújtson be;

mivel az e rendeletben előírt engedélyek nem exportengedélyezésre szolgálnak, csupán az exportált termékek közösségi származását bizonyítják; mivel emiatt szükségtelen rendelkezni az exportkötelezettség teljesítését garantáló biztosítékról;

mivel e rendelet előírásai vagy kiegészítik a legutóbb az 1044/98/EK rendelettel [4] módosított 3719/88/EGK bizottsági rendeletet [5], vagy eltérnek attól;

mivel az e rendeletben előírt intézkedések összhangban vannak az érintett irányítóbizottságok véleményével,

ELFOGADTA EZT A RENDELETET:

1. cikk

Ez a rendelet részletes szabályokat állapít meg a 23091090 KN-kód alá tartozó, olyan közösségi származású kutya- és macskaeledel Svájcba történő kivitelére vonatkozóan, amely részesül a Svájcba irányuló vámmentes importban a 230910 KN-kód alá tartozó kutya- és macskaeledel évi 6000 tonnás kontingensének részeként.

2. cikk

(1) Az 1. cikkben említett export esetén be kell mutatni egy AGREX-kiviteli engedélyt.

(2) Az engedély iránti kérelmek csak akkor fogadhatók el, ha a kérelmező:

- írásban nyilatkozik arról, hogy a kérelem tárgyát képező termékek gyártása során felhasznált összes anyagot teljes egészében az Európai Unióból szerezték be,

- írásban vállalja azt, hogy az illetékes hatóságok kérésére további olyan bizonyítékokat ad át, amelyeket e hatóságok szükségesnek tartanak az engedély kiállításához, és amennyiben alkalmazható, elfogadja a könyvelésnek, valamint az érintett termékek gyártási körülményeinek a hatóságok által történő megvizsgálását.

Ha a kérelmező nem a termékek gyártója, akkor a kérelem alátámasztásául át kell adnia a gyártóéhoz hasonló nyilatkozatot és kötelezettségvállalást.

(3) Az engedély és az engedély iránti kérelem 20. rovatában hivatkozni kell e rendeletre, és fel kell tüntetni a következő mondatot: "Az exportált termék nem jogosult visszatérítésre."

(4) Az engedély kiállításának nem feltétele biztosíték letétbe helyezése.

(5) Az engedélyeket a kérelmek beadását követően a lehető leggyorsabban ki kell állítani.

(6) Az engedélyek a 3719/88/EGK rendelet 21. cikke (1) bekezdésének értelmében történő kiállításuktól a következő év december 31-ig érvényesek.

(7) Az érintett fél kérelmére ki kell állítani a jóváhagyott engedély hitelesített másolatát.

(8) Amennyiben e rendelet másként nem rendelkezik, a 3719/88/EGK rendeletet alkalmazni kell.

3. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. október 26-án.

a Bizottság részéről

Franz Fischler

a Bizottság tagja

[1] HL L 334., 1979.12.28., 8. o.

[2] HL L 26., 1996.2.2., 13. o.

[3] HL L 151., 1968.6.30., 16. o.

[4] HL L 149., 1998.5.20., 11. o.

[5] HL L 331., 1988.12.2., 1. o.

--------------------------------------------------